b'\n_START_ARTICLE_\nPiezoelektrik\n_START_SECTION_\nLastnosti\n_START_PARAGRAPH_\nDielektri\xc4\x8dne in piezoelektri\xc4\x8dne lastnosti so odvisne tudi od mikrostrukture materiala, saj ko se zrna zmanj\xc5\xa1ujejo do velikosti feroelektri\xc4\x8dnih domen, ve\xc4\x8dina teh kon\xc4\x8da na meji med zrni. Meje, pore in drugi vklju\xc4\x8dki zadr\xc5\xbeujejo gibljivost domen. Ko so zrna zelo majhna, postanejo domene skoraj negibljive in s tem izgine mo\xc5\xbenost orientacije in piezoefekt. Posledica domenske strukture je torej odvisnost dielektri\xc4\x8dne konstante od velikosti zrn keramike.\n_START_SECTION_\nPiezokeramika\n_START_PARAGRAPH_\nPiezokeramiko pripravimo s sintranjem ustreznih spojin ali trdnih raztopin, nato jo polariziramo. Keramika zadr\xc5\xbei trajno polarnost, dokler je znova ne segrejemo nad Curiejevo temperaturo. Znani piezoelektriki so: barijev titanat BaTiO\xe2\x82\x83, svin\xc4\x8dev cirkonat titanat Pb(Zr,Ti)O\xe2\x82\x83 (PZT), kalijev natrijev niobat (K,Na)NbO\xe2\x82\x83 in litijev niobat LiNbO\xe2\x82\x83. Piezokeramiko uporabljamo za spreminjanje mehanske energije v elektri\xc4\x8dno in obratno. Na osnovi spreminjanja mehanske energije v elektri\xc4\x8dno delujejo mikrofoni in hidrofoni, v\xc5\xbeigalniki za plin in v\xc5\xbeigalniki eksplozivov. Z elektri\xc4\x8dnim poljem visoke frekvence lahko spro\xc5\xbeimo nihanje prostornine piezoelektrika, kar s pridom uporabljamo pri piezokerami\xc4\x8dnih bren\xc4\x8da\xc4\x8dih pri telefonskih aparatih in napravah za ultrazvo\xc4\x8dno \xc4\x8di\xc5\xa1\xc4\x8denje. Pomembno podro\xc4\x8dje uporabe piezokeramike je ultrazvo\xc4\x8dna medicinska diagnostika.'